**NOLIKUMS**

Liepājā

|  |  |  |
| --- | --- | --- |
|  2023. gada 21. decembrī |  Nr.24 (prot. Nr.14, 29.§) |   |
| Liepājas Komunālās pārvaldes nolikums  |
|  | Izdots saskaņā ar Valsts pārvaldes iekārtas likuma 28. pantu  |

**I. Vispārīgie jautājumi**

 1. Liepājas valstspilsētas pašvaldības iestāde "Liepājas Komunālā pārvalde" (turpmāk – Iestāde) ir patstāvīga Liepājas valstspilsētas pašvaldības domes (turpmāk – dome) izveidota un pārraudzībā esoša iestāde, kas atbilstoši normatīvajos aktos noteiktajai kompetencei organizē racionālu, efektīvu un lietderīgu Liepājas valstspilsētas pašvaldībai (turpmāk – pašvaldība) piederošo ielu, ielu infrastruktūras, publiskās ārtelpas un publiskās ārtelpas elementu pārvaldību un līdzdalību pašvaldības iestāžu būvniecības organizēšanā.

 2. Iestāde darbojas saskaņā ar Latvijas Republikā spēkā esošajiem normatīvajiem aktiem, domes lēmumiem un Iestādes nolikumu.

 3. Iestāde savā darbībā izmanto zīmogu un veidlapas ar pašvaldības simboliku, kontus Valsts kasē un kredītiestādēs, e-adresi.

 4. Iestāde atrodas pašvaldības izpilddirektora vietnieka būvniecības jautājumos pakļautībā.

 5. Iestāde savas funkcijas un uzdevumus veic sadarbībā ar citām pašvaldības iestādēm, aģentūrām, kapitālsabiedrībām, valsts institūcijām, juridiskām un fiziskām personām.

 6. Iestādi finansē no pašvaldības budžeta, valsts budžeta, Eiropas Savienības struktūrfondu, kredītresursu, maksas pakalpojumu un citu pašu ieņēmumu līdzekļiem.

 7. Iestāde pienākumus veic izmantojot savus resursus un iepērkot ārpakalpojumus par darbu veikšanu.

 8. Iestādes adrese ir Uliha iela 44, Liepāja, LV-3401.

 **II. Iestādes funkcijas, uzdevumi un kompetence**

9. Iestādes funkcijas un uzdevumi:

9.1. veikt pašvaldībai piederošo ielu un ielu infrastruktūras elementu – tiltu, luksoforu objektu, ceļu satiksmes zīmju, horizontālo un vertikālo apzīmējumu, informatīvo zīmju, ielu norāžu zīmju, velo infrastruktūras, ielu apgaismojuma, dekoratīvā apgaismojuma, lietus kanalizācijas infrastruktūras, videonovērošanas sistēmas, ielu un ietvju drošības barjeru, sabiedriskā transporta pieturvietu u.c. ar ielām saistītus elementu – pārvaldību;

9.2. veikt pašvaldībai piederošo publisko ārtelpu un ārtelpu elementu – pludmales, parku, aleju, bulvāru, laukumu, bērnu rotaļu laukumu, apstādījumu zonu, mežu, dīķu, krastmalu, informācijas stendu, strūklaku, vides dizaina objektu, soliņu, atkritumu urnu, sabiedrisko tualešu u.c. publisko ārtelpu elementu – pārvaldību;

9.3. organizēt pašvaldības un pašvaldības iestāžu būvdarbiem nepieciešamās projektu dokumentācijas izstrādi;

9.4. nodrošināt speciālistu, tajā skaitā tehniskās konsultācijas, pašvaldības iestāžu projektu dokumentācijas izstrādes un būvniecības līguma saistību izpildes procesā Iestādes kompetences ietvaros;

9.5. organizēt pašvaldības īpašumā esošo mežu pārvaldīšanu, uzraudzību un cirsmu izsoles;

9.6. sagatavot nepieciešamo dokumentāciju, pašvaldības un pašvaldības iestāžu iepirkumu veikšanai Iestādes kompetences ietvaros;

9.7. saskaņot lielgabarīta un smagsvara pārvadājumu maršrutus;

9.8. saskaņot būvniecības dokumentāciju Iestādes kompetences ietvaros;

9.9. izsniegt un saskaņot tehniskos noteikumus Iestādes kompetences ietvaros;

9.10. saskaņot satiksmes organizācijas risinājumus pašvaldības administratīvajā teritorijā;

9.11. nodrošināt pieejamības kompleksu, tajā skaitā pavadoņu asistentu darbību, cilvēku ar invaliditāti apkalpošanai Liepājas pludmalē;

9.12. izsniegt atļaujas jūras zāļu savākšanai;

9.13. nodrošināt ūdens un elektroapgādes pieslēgumus, izmantojot Iestādes pārvaldīšanā esošo infrastruktūru, pašvaldības atbalstītiem publiskiem pasākumiem un pašvaldības iznomātām tirdzniecības vietām, slēdzot līgumus par pieslēgumu nodrošināšanu;

9.14. organizēt un vadīt algotu pagaidu darbu veikšanu pašvaldības, Eiropas Savienības un valsts projektu ietvaros, kas vērsti uz nodarbinātības problēmu risināšanu un bezdarba mazināšanu pašvaldībā;

9.15. nodrošināt un organizēt pašvaldības Glābšanas dienesta darbu un pirmās medicīniskās palīdzības sniegšanu cietušajiem Liepājas pludmales peldvietās;

9.16. veikt citus uzdevumus atbilstoši normatīvajos aktos noteiktajai kompetencei un domes lēmumiem, domes priekšsēdētāja un viņa vietnieka, pašvaldības izpilddirektora un viņa vietnieku rīkojumiem.

10. Iestādes tiesības:

10.1. atbilstoši kompetencei sadarboties ar tiešās pārvaldes iestādēm, valsts institūcijām, pašvaldībām un to iestādēm, nevalstiskajām organizācijām, citu valstu iestādēm un starptautiskajām organizācijām, kā arī piedalīties starpvalstu sadarbības programmās un projektos;

10.2. sniegt priekšlikumus normatīvo aktu projektu izstrādē un sagatavot lēmuma projektus savas kompetences jomā;

10.3. pārstāvēt Iestādi tiesībsargājošās iestādēs un tiesā, atbilstoši kompetencei;

10.4. apsekot pašvaldības īpašumus, iepazīties ar tehnisko stāvokli atbilstoši kompetencei;

10.5. piemērot samaksu par pieslēgumu nodrošinājumu ūdensapgādes un elektroapgādes tīkliem;

10.6. iznomāt Iestādes bilancē esošo neizmantoto teritoriju un telpas;

10.7. saņemt samaksu par pašvaldības noteiktiem maksas pakalpojumiem, kas saistīti ar Iestādes darbību;

10.8. iegūt un pārvaldīt Iestādes rīcībā esošos finanšu līdzekļus;

10.9. īstenot citas normatīvajos aktos noteiktās tiesības.

1. **Iestādes vadība, struktūra un darba organizācija**

11. Iestādes darbu vada Iestādes vadītājs, kuru amatā ieceļ un no amata atbrīvo dome.

12. Iestādes vadītājs:

12.1. organizē Iestādes funkciju izpildi un atbild par to, vada Iestādes administratīvo darbu, nodrošinot tā nepārtrauktību, lietderību un tiesiskumu;

12.2. pārvalda Iestādes finanšu, personāla un citus resursus;

12.3. nosaka Iestādes darbinieku pienākumus;

12.4. pieņem darbā un atbrīvo no darba Iestādes darbiniekus;

12.5. nodrošina Iestādes gadskārtējā darbības plāna un budžeta pieprasījuma izstrādi;

12.6. ir atbildīgs par iestādes iekšējās kontroles sistēmas izveidi un uzlabošanu, nodrošinot pastāvīgu, ekonomisku, efektīvu un lietderīgu iestādes darbību, atbilstoši Valsts pārvaldes iekārtas likumā noteiktajiem valsts pārvaldes principiem un normatīvo aktu prasībām;

12.7. ir tiesīgs deleģēt atsevišķu lēmumu pieņemšanu citai Iestādes amatpersonai atbilstoši tās kompetencei;

12.8. bez īpaša pilnvarojuma pārstāv Iestādi citās valsts pārvaldes iestādēs, tiesībsargājošās iestādēs, attiecībās ar fiziskajām un juridiskajām personām, kā arī tiesā.

13. Iestādes vadītājs nosaka Iestādes struktūru, struktūrvienību funkciju un uzdevumu sadalījumu Iestādē.

14. Iestādes vadītājam ir vietnieks.

**IV. Iestādes darbības tiesiskuma nodrošināšanas mehānisms un pārskati par darbību un līdzekļu izlietošanu**

 15. Iestādes darbības tiesiskumu nodrošina Iestādes vadītājs. Vadītājs ir atbildīgs par iekšējās kontroles un pārvaldes lēmumu pārbaudes sistēmas izveidošanu un darbību.

 16. Iestādes darbības tiesiskuma un lietderības kontroli nodrošina dome.

 17. Iestādes vadītājam ir tiesības atcelt Iestādes struktūrvienību vadītāju pieņemtos pārvaldes lēmumus un izdotos iekšējos normatīvos aktus.

 18. Iestādes izdotos administratīvos aktus vai faktisko rīcību var apstrīdēt Iestādes vadītājam.

 19. Iestādes vadītāja izdotos sākotnējos administratīvos aktus vai faktisko rīcību var apstrīdēt domē, ja ārējie normatīvie akti nenosaka citu apstrīdēšanas kārtību.

 20. Iestāde normatīvajos aktos noteiktajā kārtībā sagatavo pašvaldības gada publisko pārskatu, kā arī normatīvajos aktos noteiktajā kārtībā sniedz pārskatu par Iestādes funkciju izpildi un budžeta līdzekļu izlietojumu.

**V. Noslēguma jautājums**

 21. Atzīt par spēku zaudējušu Liepājas pilsētas domes 2018. gada 15. marta nolikumu Nr.11 "Liepājas pilsētas pašvaldības iestādes "Komunālā pārvalde" nolikums".

|  |  |
| --- | --- |
| Priekšsēdētājs | Gunārs Ansiņš |